Σύνοδος των υπουργών Γεωργίας της Ευρωπαϊκής Ένωσης. - 2001-06-19
Αποκλειστικές δηλώσεις προς τη ΦΤΑ του Έλληνα Υπουργού Γεωργίας, Γ. Ανωμερίτη.
Ολοκληρώθηκε η διήμερη σύνοδος κορυφής των υπουργών Γεωργίας της Ευρωπαϊκής Ένωσης, στη οποία την Ελλάδα εκπροσώπησε ο Υπουργός Γεωργίας Γιώργος Ανωμερίτης. Ο κύριος Ανωμερίτης σε συνέντευξη προς την ανταποκρίτρια της Ελληνικής Υπηρεσίας της Φωνής της Αμερικής, Μαίρη Παραπονιάρη παρατήρησε ότι η ασφάλεια των τροφίμων και η υγεία του καταναλωτή απασχολεί εξίσου, με τα μέτρα και τις στρατηγικές της κοινής αγροτική πολιτικής, τους δεκαπέντε Υπουργούς Γεωργίας της Ευρωπαϊκής Ένωσης. Ο κύριος Γιώργος Ανωμερίτης, είπε ότι το σημαντικότερο θέμα από Ελληνικής πλευράς είναι η παράταση του κανονισμού της οργάνωσης αγοράς του ελαιόλαδου. Σχεδόν όλες μας οι αιτιάσεις στα αιτήματα μας έγιναν δεκτές, δήλωσε ο Έλληνας Υπουργός, και απ’ ότι φαίνεται θα υπάρξει μεγαλύτερη παράταση, πέραν της συνηθισμένης διετίας του νέου κανονισμού. Πρόσθεσε, επίσης, ότι γίνονται σημαντικές παρατηρήσεις που έχουν σχέση με τη ποιότητα, γιατί το ζητούμενο στο Μεσογειακό ελαιόλαδο είναι η ποιότητά του και ότι αυτό φαίνεται στις παρεμβάσεις που γίνονται. Ο κύριος Ανωμερίτης είπε ακόμα ότι οι Υπουργοί έδωσαν νεά παράταση στην απαγόρευση των οστεάλευρων και κρεατάλευρων, μέχρι το τέλος του χρόνου, οπότε το θέμα θα επανεξεταστεί. Ο κύριος Ανωμερίτης διαβλέπει ότι η απαγόρευση θα είναι παντοτινή και ότι οι Υπουργοί έδωσαν την παράταση για να έχουν στα χέρια τους τον επιστημονικά επεξεργασμένο κανονισμό για να δώσουν την οριστική απάντηση. Ο Έλληνας Υπουργός πρόσθεσε ότι η τελική απόφαση θα βγει το Δεκέμβριο και διαβλέπει ότι η απαγόρευση θα είναι οριστική για τα οστεάλευρα και τα κρεατάλευρα. Ένα ακόμα μέτρο που πήραν οι δεκαπέντε Υπουργοί Γεωργίας είναι αποφασιστικό για τη δημόσια υγεία και αφορά την καταστροφή υπολειμμάτων των εστιατορίων. Ο κύριος Ανωμερίτης αναφερόμενος στο θέμα αυτό είπε ότι οι Υπουργοί Γεωργίας αποφασίσανε ότι τα αποφάγια των εστιατορίων θα πρέπει να συλλέγονται και να καταστρέφονται και ότι δεν πρέπει να χρησιμοποιούνται για την εκτροφή χοίρων και άλλων ζώων. Ανέφερε, επίσης, ότι η κύρια αιτία αφθώδους πυρετού στους χοίρους στο Ηνωμένο Βασίλειο υπήρξε η κατανάλωση από αποφάγια εστιατορίων, με υπολείμματα από λουκάνικά, που είχαν εισαχθεί από την Ινδία. Τέλος, ο κύριος Ανωμερίτης δήλωσε ότι ένα από τα κορυφαία θέματα που συζητήθηκαν ήταν η νέα κοινή αλιευτική πολιτική. Η νέα κοινή αλιευτική πολιτική στηρίζεται στη πράσινη βίβλο και το κυριότερο θέμα είναι πως θα σώσουμε τα αλιευτικά αποθέματα, πως θα βελτιώσουμε το περιβάλλον, είπε ο Υπουργός. Το ενδιαφέρον για την Ελλάδα, συμπλήρωσε ο κύριος Ανωμερίτης, είναι ότι συνεχίζεται η στήριξη στις ιχθυοκαλλιέργειες και τις υδατοκαλλιέργειες. Τα θέματα που έχουν σειρά να συζητηθούν στο Συμβούλιο αργά το βράδυ είναι σχετικά με την απλούστευση της Γεωργικής νομοθεσίας σε θέματα όπως της κοινής οργάνωσης αγοράς του βοδινού κρέατος και σε θέματα σχετικά με την Ευρωπαϊκή διάσκεψη για την Βιολογική Γεωργία και Διατροφή.